Δημοκρίτειο Πανεπιστήμιο Θράκης

Σχολή Κοινωνικών, Πολιτικών και Οικονομικών Επιστημών

Η Σχολή Κοινωνικών, Πολιτικών & Οικονομικών Επιστημών ιδρύθηκε το 2013 και αποτελείται από τα εξής Τμήματα: 

Τμήμα Κοινωνικής Διοίκησης και Πολιτικής Επιστήμης

Το Τμήμα δημιουργήθηκε το 2013 με βάση το Π.Δ. 86/2013, με το οποίο τα προϋπάρχοντα Τμήματα αφενός Κοινωνικής Διοίκησης (Π.Δ. 304/1994) που λειτουργούσε από το 1996 και αφετέρου Πολιτικής Επιστήμης (Π.Δ. 21/2009) που λειτουργούσε από το 2009 συγχωνεύθηκαν σε ένα Τμήμα στο πλαίσιο του Σχεδίου «Αθηνά» που αφορά την αναδιάρθρωση του ακαδημαϊκού χάρτη της Χώρας. Έτσι, το Τμήμα αποτελεί το μεγαλύτερο Τμήμα Κοινωνικών Επιστημών σε αριθμό εισαγομένων φοιτητών σε πανελλαδική κλίμακα. Σήμερα υπηρετούν στο Τμήμα Κοινωνικής Διοίκησης και Πολιτικής Επιστήμης 24 διδάσκοντες, Καθηγητές και Λέκτορες.
Το Τμήμα εντάσσεται στην επίσης νεοϊδρυθείσα με το ίδιο Π.Δ. 86/2013 Σχολή Κοινωνικών Πολιτικών και Οικονομικών Επιστημών. Η μεταρρύθμιση αυτή, εκτός των άλλων, θέτει νέα ζητήματα και βάσεις στη δομή και τη λειτουργία των μέχρι πρότινος λειτουργούντων επιμέρους Τμημάτων και για το λόγο αυτό, θα υπάρξει μία περίοδος προσαρμογών στην νέα ακαδημαϊκή διάρθρωση, η οποία βρίσκεται στο τέλος της.
Αυτό το νέο Τμήμα στεγάζεται σε κτιριακό συγκρότημα κοντά στο κέντρο της Κομοτηνής και έχει τις ακόλουθες εισαγωγικές κατευθύνσεις: Πολιτικής Επιστήμης και Κοινωνικής Διοίκησης στην οποία περιλαμβάνονται και κατευθύνσεις προχωρημένου εξαμήνου i) Κοινωνικής Διοίκησης και ii) Κοινωνικής Εργασίας. Στο Τμήμα προσφέρεται το ΠΜΣ "Κοινωνική Επιστήμη και Κοινωνική Εργασία". Ωστόσο, σύμφωνα με το άρθρο 64 του νόμου 4610/2019 διασπάστηκε εκ νέου στα Τμήματα Κοινωνικής Εργασίας, Κοινωνικής Πολιτικής και Πολιτικής Επιστήμης τα οποία θα λειτουργήσουν κατά το ακαδημαϊκό έτος 2019-2020.

Τμήμα Γλώσσας, Φιλολογίας και Πολιτισμού Παρευξεινίων Χωρών

Το Τμήμα Γλώσσας, Φιλολογίας και Πολιτισμού Παρευξείνιων Χωρών είναι ένα διεπιστημονικό Τμήμα και δέχτηκε τους πρώτους φοιτητές το Σεπτέμβριο του 2000. Ιδρύθηκε με το Π.Δ. 90/2000, στα πλαίσια του Προγράμματος του Υπουργείου Εθνικής Παιδείας και Θρησκευμάτων (ΥΠ.Ε.Π.Θ.) για τη Διεύρυνση της Τριτοβάθμιας Εκπαίδευσης και χρηματοδοτείται από την Ευρωπαϊκή Ένωση - Επιχειρησιακό Πρόγραμμα Εκπαίδευσης και Αρχικής Επαγγελματικής Κατάρτισης (Ε.Π.Ε.Α.Ε.Κ.)
Το Τμήμα σύμφωνα με το Ιδρυτικό του Διάταγμα, έχει ως κύρια αποστολή την «καλλιέργεια, προαγωγή και διάδοση, με τη διδασκαλία και την έρευνα της γλώσσας, της γλωσσολογίας, της λογοτεχνίας και του πολιτισμού των λαών των Παρευξείνιων Χωρών, ιδίως των ελληνικής καταγωγής και την κατάρτιση επιστημόνων ικανών να μελετούν, ερευνούν, κατανοούν και διαδίδουν τις γλώσσες, την λογοτεχνία και τον πολιτισμό των λαών των προαναφερομένων χωρών, όπως Ελλήνων, Ρώσων, Τούρκων και λοιπών. Οι πτυχιούχοι μπορούν να απασχολούνται ως στελέχη σε κρατικές ελληνικές υπηρεσίες, προξενικά γραφεία ή ιδιωτικές επιχειρήσεις στις Παρευξείνιες Χώρες (Ρωσία, Ουκρανία, Γεωργία, Αρμενία, Ρουμανία, Βουλγαρία, Τουρκία) ή ως εκπαιδευτές της οικείας κατά περίπτωση γλώσσας ή ως ελεύθεροι επαγγελματίες ή ως εμπειρογνώμονες ή ως σύμβουλοι διπλωματικών αποστολών στις προαναφερθείσες χώρες ή ως ειδικοί επιστήμονες σε ερευνητικά ιδρύματα ή ως μεταφραστές κειμένων».
Το Τμήμα στεγάζεται στο Παλιό Κτίριο του Τμήματος της Νομικής (Κτίριο Β') και συμπληρώνει την ανάπτυξη του Δ.Π.Θ. μαζί με άλλα έξι Τμήματα που ιδρύθηκαν τα δυο τελευταία έτη. Η Σύγκλητος του Δ.Π.Θ. στην υπ' αριθ. 563/30-10-2001, συνεδρίασή της ενέκρινε πρόταση της υπ' αριθ. 8/1-10-2001 Π.Γ.Σ. του Τμήματος για την ίδρυση και λειτουργία στο Τμήμα των παρακάτω Τομέων:
ΤΟΜΕΑΣ ΓΛΩΣΣΑΣ ΚΑΙ ΦΙΛΟΛΟΓΙΑΣ
Συντονίζει όλα τα γνωστικά αντικείμενα τα απαραίτητα για την κατάρτιση επιστημόνων με γνώσεις στα γλωσσικά, γλωσσολογικά και φιλολογικά θέματα των παρευξείνιων λαών.
Καλύπτει τα γλωσσικά αντικείμενα (παρευξείνιες και δυτικοευρωπαϊκές γλώσσες), τα γλωσσολογικά γνωστικά αντικείμενα, στα οποία περιλαμβάνονται εκτός των θεωρητικών ή εφαρμοσμένων γλωσσολογικών μαθημάτων, τα μαθήματα που αναφέρονται στη μετάφραση και τη διερμηνεία, τα γνωστικά αντικείμενα της διδακτικής των παρευξείνιων γλωσσών και τα φιλολογικά γνωστικά αντικείμενα (γραμματεία και λογοτεχνία των παρευξείνιων λαών).
ΤΟΜΕΑΣ ΙΣΤΟΡΙΑΣ ΚΑΙ ΠΟΛΙΤΙΣΜΟΥ
Συντονίζει όλα τα γνωστικά αντικείμενα, τα απαραίτητα για την κατάρτιση επιστημόνων με γνώσεις στην ιστορία και τον πολιτισμό των παρευξείνιων λαών.
Καλύπτει τα γνωστικά αντικείμενα: α) της Ιστορίας (γενική επισκόπηση του παρευξείνιου χώρου, ιστορία συγκεκριμένων χρονικών περιόδων του παρευξείνιου χώρου, ιστορία και αρχαιολογία του καθενός παρευξείνιου λαού, αντίστοιχοι τομείς αρχαιολογίας), β) του Πολιτισμού (θρησκειολογική επισκόπηση του παρευξείνιου χώρου, λαογραφία - εθνογραφία - κοινωνική δημογραφία - περιβάλλον, αισθητική και αρχιτεκτονική των παρευξείνιων λαών, εθνομουσικολογία των παρευξείνιων χωρών).
ΤΟΜΕΑΣ ΚΟΙΝΩΝΙΚΩΝ ΕΠΙΣΤΗΜΩΝ
Συντονίζει όλα τα γνωστικά αντικείμενα, τα απαραίτητα για την κατάρτιση επιστημόνων με γνώσεις στην Κοινωνιολογία, στην Οικονομία και στις Δημόσιες και Διεθνείς Σχέσεις, στον παρευξείνιο χώρο και τα συναφή.
Καλύπτει τα γνωστικά αντικείμενα: α) της Κοινωνιολογίας (εισαγωγή στην Κοινωνιολογία, σύγχρονες τάσεις στην κοινωνική θεωρία, ιστορία κοινωνιολογικών θεωριών και τα συναφή), β) του Δικαίου (Δημόσιο Διεθνές Δίκαιο, Εμπορικό Δίκαιο, Δίκαιο εμπορικών συναλλαγών στον παρευξείνιο χώρο, στοιχεία Δημοσίου Δικαίου), γ) της Οικονομίας {Οργάνωση και Διοίκηση επιχειρήσεων, στοιχεία πολιτικής οικονομίας, ο παρευξείνιος χώρος στην παγκόσμια οικονομική οργάνωση, οικονομική δυναμική του παρευξείνιου χώρου, Ο.Σ.Ε.Π. (Οικονομική Συνεργασία Εύξεινου Πόντου) και Ευρωπαϊκή Ένωση} και δ) των Δημοσίων και Διεθνών Σχέσεων (Δημόσιες σχέσεις, Διεθνείς σχέσεις στον παρευξείνιο χώρο, Διεθνείς πολιτικές και οικονομικές σχέσεις στον παρευξείνιο χώρο, Ελληνική πολιτική στον παρευξείνιο χώρο και τα συναφή).

Τμήμα Ιατρικής

Το Τμήμα Ιατρικής του ΔΠΘ ιδρύθηκε το 1977 και άρχισε να λειτουργεί το ακαδημαϊκό έτος 1984-1985 στην Αλεξανδρούπολη της Θράκης. Αντιμετωπίζοντας στο μέγιστο τις αντιξοότητες του ακριτικού Πανεπιστημίου, έχει σήμερα να επιδείξει μια εντυπωσιακή πορεία, με διδακτικό έργο που αντεπεξέρχεται πλήρως στις σημερινές απαιτήσεις προπτυχιακής εκπαίδευσης και μεταπτυχιακής ειδίκευσης υψηλού επιπέδου, ερευνητικό έργο καταξιωμένο διεθνώς με σημαντική παρουσία στον επιστημονικό τύπο, και παροχή υπηρεσιών υγείας υψηλών προδιαγραφών στον πληθυσμό της ευρύτερης περιοχής.
Με συνεχείς προσπάθειες επιστημονικής και τεχνολογικής αναβάθμισης, το Τμήμα έχει γίνει πόλος έλξης για επιστήμονες κύρους από την Ελλάδα και το εξωτερικό. Σήμερα οι συνεργασίες με ερευνητικά και ακαδημαϊκά ιδρύματα του εσωτερικού και του εξωτερικού αυξάνονται συνεχώς, όπως και η συμμετοχή σε χρηματοδοτούμενα ερευνητικά και αναπτυξιακά προγράμματα. Το Τμήμα επίσης διοργανώνει σημαντικό αριθμό συνεδρίων και ημερίδων με συμβολή στην επιστημονική έρευνα και εκπαίδευση, αλλά και στην πολιτιστική ζωή της τοπικής κοινωνίας.
Με έντονο προσανατολισμό στις νέες εξελίξεις και τον εκσυγχρονισμό της εκπαιδευτικής διαδικασίας, έχει να παρουσιάσει ένα ιδιαίτερα ελκυστικό πρόγραμμα προπτυχιακών σπουδών για την πλήρη κατάρτιση και άσκηση των φοιτητών σε όλους τους τομείς της ιατρικής επιστήμης, ενώ οργανώνει και μεταπτυχιακά προγράμματα εξειδίκευσης.
Το επίπεδο των υπηρεσιών υγείας που παρέχει έχει συγκρατήσει τον πληθυσμό της ευρύτερης ακριτικής περιοχής παρέχοντας για πρώτη φορά ένα σημαντικό αίσθημα ασφάλειας, ενώ έχει κατορθώσει να προσελκύει ασθενείς και από άλλες περιοχές της Ελλάδας. Σε αυτό συμβάλλει και η άριστη υποδομή του νέου Πανεπιστημιακού Νοσοκομείου στην Αλεξανδρούπολη, που δημιουργεί τις απαραίτητες προϋποθέσεις για προσφορά υπηρεσιών υγείας υψηλού επιπέδου.
Τέλος, θα πρέπει να τονισθεί η συμβολή του Τμήματος στην πολιτιστική και πνευματική ζωή του τόπου, με έντονη και ενεργό συμμετοχή των μελών του σε πολιτιστικούς συλλόγους και δρώμενα, που χαίρει της αποδοχής και κερδίζει την συμπαράσταση της τοπικής κοινωνίας.

Τμήμα Μοριακής Βιολογίας και Γενετικής

Το Τμήμα Μοριακής Βιολογίας & Γενετικής ιδρύθηκε το 1999 και ανήκει στην Σχολή Επιστημών Υγείας του Δημοκριτείου Πανεπιστημίου Θράκης. Είναι το μόνο Τμήμα στην Ελλάδα με αντικείμενο τη Μοριακή Βιολογία & Γενετική και αποτελεί ένα εκ των 5 Τμημάτων του ΔΠΘ που αναπτύχθηκαν στο πλαίσιο του Προγράμματος Διεύρυνσης της Tριτοβάθμιας Eκπαίδευσης «Εκπαίδευση και Αρχική Επαγγελματική Κατάρτιση» (Ε.Π.Ε.Α.Ε.Κ.) με κονδύλια τα οποία προέρχονταν από την Ευρωπαϊκή Ένωση και το Ελληνικό Δημόσιο. Αρχικά το Τμήμα φιλοξενήθηκε στους χώρους του Περιφερειακού Πανεπιστημιακού Νοσοκομείου της Αλεξανδρούπολης (2000-2003) και στη συνέχεια (2003-2008) σε ένα από τα κτίρια του Παλαιού Νοσοκομείου της Αλεξανδρούπολης στο κέντρο της πόλης. Από το 2008 το Τμήμα ΜΒΓ στεγάζεται σε νεόδμητο κτίριο επιφανείας περίπου 3500 τ.μ. στην Πανεπιστημιούπολη στη περιοχή Δραγάνα.
Τα πρώτα μέλη ΔΕΠ του Τμήματος διορίστηκαν το 2003 και χρειάστηκε περίπου μία πενταετία για να αποκτήσει το Τμήμα κρίσιμη μάζα (10 μέλη ΔΕΠ). Κατά την περίοδο αυτή σταδιακά αυξήθηκε ο αριθμός των μελών ΔΕΠ, οργανώθηκε το πρόγραμμα σπουδών του και δημιουργήθηκε ο βασικός πυρήνας των εργαστηριακών του υποδομών. Η μετακόμιση στα νέα κτίρια το 2008 σε συνδυασμό με την ανταγωνιστική χρηματοδότηση από ερευνητικά προγράμματα των μελών ΔΕΠ, οδήγησαν στην ανάπτυξη βασικών αλλά και προηγμένων εκπαιδευτικών και ερευνητικών υποδομών και βοήθησε τόσο στη χάραξη των ερευνητικών δραστηριοτήτων του Τμήματος όσο και στη διατήρηση και περαιτέρω ανάπτυξη σημαντικών συνεργασιών με ερευνητικά εργαστήρια της Ελλάδας και του εξωτερικού. Το Τμήμα ΜΒΓ έγινε αυτοδύναμο το 2012 και σήμερα αριθμεί 21 μέλη ΔΕΠ. Όλα τα μέλη ΔΕΠ έχουν εκπαιδευτεί και εργαστεί στην Ελλάδα και στο εξωτερικό και έχουν ως στόχο τους την ανάδειξη του Τμήματος ΜΒΓ σε έναν κόμβο αριστείας στην εκπαίδευση και στην έρευνα.
Το προπτυχιακό πρόγραμμα σπουδών ξεκίνησε το 2000 και από τότε έχουν απονεμηθεί 686 πτυχία Μοριακής Βιολογίας & Γενετικής. Οι φοιτητές έχουν πρόσβαση στις εγκαταστάσεις της βιβλιοθήκης, στο εργαστήριο υπολογιστών, και στα φοιτητικά εργαστήρια άσκησης, ενώ πολλοί επιλέγουν να εκπονήσουν πρακτική άσκηση στα ερευνητικά εργαστήρια. Το 2013 το Τμήμα ΜΒΓ άρχισε να προσφέρει το Πρόγραμμα Μεταπτυχιακών Σπουδών στη «Μεταφραστική Έρευνα στη Μοριακή Βιολογία & Γενετική», έναν τομέα που συνδέει τη βασική και την κλινική έρευνα στις Μοριακές Βιοεπιστήμες με την κλινική εφαρμογή.
Στόχος του Τμήματος ΜΒΓ είναι να παρέχει υψηλού επιπέδου προπτυχιακές και μεταπτυχιακές σπουδές στα ταχέως εξελισσόμενα πεδία της Μοριακής Βιολογίας και Γενετικής τα οποία βρίσκονται στην καρδιά της καινοτομίας στους τομείς της Υγείας, των Τροφίμων, του Περιβάλλοντος και της Αγροτικής Ανάπτυξης. Για να το πετύχει αυτό το Τμήμα έχει καταρτίσει το Προπτυχιακό και Μεταπτυχιακό Πρόγραμμα Σπουδών βάσει διεθνών προτύπων και συχνά προχωρά σε επικαιροποιήσεις. Παράλληλα πάγια επιδίωξη του Τμήματος ΜΒΓ αποτελεί η αξιοποίηση του ερευνητικού δυναμικού των μελών ΔΕΠ, η ανάπτυξη και ενίσχυση ερευνητικών συνεργασιών με την Ιατρική Σχολή του ΔΠΘ με την οποία απαρτίζει Σχολή Επιστημών Υγείας αλλά και με άλλα Τμήματα του ΔΠΘ, η διατήρηση και ενίσχυση συνεργασιών με Ερευνητικά Κέντρα και Ινστιτούτα και ερευνητικές ομάδες της Ελλάδας και του εξωτερικού και η παραγωγική σύμπραξη με τη Βιομηχανία και τις μικρομεσαίες επιχειρήσεις. Για να επιτύχει τους ερευνητικούς του στόχους και να ενισχύσει την υποδομή του το Τμήμα ΜΒΓ συμμετέχει ενεργά σε αιτήσεις για χρηματοδότηση από ανταγωνιστικά ερευνητικά προγράμματα με εξαιρετική επιτυχία. 

Τμήμα Επιστημών Εκπαίδευσης στην Προσχολική Ηλικία

Το Τμήμα άρχισε να λειτουργεί το 1987. Η αρχική του ονομασία ήταν Παιδαγωγικό Τμήμα Νηπιαγωγών. Έγινε διοικητικά αυτόνομο το 1992. Μετονομάστηκε σε Τμήμα Επιστημών της Εκπαίδευσης στην Προσχολική Ηλικία το 2002.
Στα χρόνια που πέρασαν από την ίδρυσή του αναπτύχθηκε ως ένα επιστημονικά αξιόπιστο Πανεπιστημιακό Τμήμα εκπαίδευσης εκπαιδευτικών παιδιών προσχολικής ηλικίας, με σαφή προσανατολισμό στις σύγχρονες θεωρητικές και διδακτικές προσεγγίσεις των Επιστημών της Εκπαίδευσης. Στο πνεύμα αυτό έχει προετοιμάσει όλα τα προηγούμενα χρόνια εκπαιδευτικούς παιδιών προσχολικής ηλικίας που μπορούν να ασκήσουν με επάρκεια παιδαγωγικό και ερευνητικό έργο.
Το προπτυχιακό πρόγραμμα σπουδών καλύπτει ένα ευρύ φάσμα πεδίων όπως παιδαγωγική-διδακτική, μεθοδολογία, γλώσσα, ψυχολογία, κοινωνιολογία, φιλοσοφία, ιστορία, λογοτεχνία, μουσική, θεατρική παιδεία, αισθητική αγωγή, φυσική, περιβαλλοντική εκπαίδευση, μαθηματικά, πληροφορική και ξένες γλώσσες. Η ελάχιστη διάρκεια των προπτυχιακών σπουδών είναι τέσσερα χρόνια. Το πρόγραμμα σπουδών περιλαμβάνει και τετραετές πρόγραμμα πρακτικής κατάρτισης που έχει σαν κυρίαρχο στόχο την παροχή γνώσεων και την ανάπτυξη δεξιοτήτων, οι οποίες θεωρούνται απαραίτητες για τον μελλοντικό εκπαιδευτικό που εργάζεται με παιδιά προσχολικής ηλικίας, ώστε να είναι ικανός / ικανή να σχεδιάζει, να οργανώνει, να υλοποιεί και να αξιολογεί εκπαιδευτικά προγράμματα, όχι μόνο σε νηπιαγωγεία, αλλά, και σε άλλους, εναλλακτικούς χώρους εκπαίδευσης. Η πρακτική άσκηση των φοιτητών/τριών μπορεί να πραγματοποιηθεί σε νηπιαγωγεία, πολυπολιτισμικά νηπιαγωγεία, σε παιδιατρικές κλινικές νοσοκομείων, σε μουσεία και στα παιδικά χωριά SOS.
Στο Τμήμα λειτουργούν τα εξής Προγράμματα Μεταπτυχιακών Σπουδών: (α) Π.Μ.Σ. «Καινοτόµες Παιδαγωγικές Προσεγγίσεις σε Πολυπολιτισµικά Εκπαιδευτικά Περιβάλλοντα» (έναρξη το ακαδηµαϊκό έτος 2013-14 χωρίς να δέχεται πλέον νέους εισακτέους), (β) Π.Μ.Σ. «Εκπαίδευση για το Περιβάλλον και την Αειφορία» (έναρξη το ακαδημαϊκό έτος 2015-16 χωρίς να δέχεται πλέον νέους εισακτέους) και (γ) Π.Μ.Σ. «Επιστήμες της Αγωγής: Καινοτόµες Παιδαγωγικές Προσεγγίσεις σε Πολυπολιτισµικά Εκπαιδευτικά Περιβάλλοντα» (έναρξη το ακαδηµαϊκό έτος 2019-20). Στο παρελθόν είχε λειτουργήσει το Διαπανεπιστημιακό Διατμηματικό Πρόγραμμα Μεταπτυχιακών Σπουδών «Κοινωνικο-Πολιτισµική Εκπαίδευση και Κατάρτιση Εµψυχωτών» (από το ακαδημαϊκό έτος 2003-04 έως το ακαδημαϊκό έτος 2009-10).
Το Τμήμα οργανώνει διάφορες δράσεις με σκοπό τη σύνδεσή του με την ευρύτερη επιστημονική και εκπαιδευτική κοινότητα και με την τοπική κοινωνία. Διοργανώνονται συνέδρια, συμπόσια, ημερίδες/διημερίδες, εκπαιδευτικές και επιμορφωτικές δράσεις, θεατρικές δράσεις και προσκεκλημένες ομιλίες στο Τμήμα. Από το 1991 δραστηριοποιείται στο Τμήμα θεατρική ομάδα στην οποία συμπεριλαμβάνονται και φοιτητές των άλλων Τμημάτων του Δημοκριτείου Πανεπιστημίου που εδρεύουν στην Αλεξανδρούπολη. Δίνονται θεατρικές παραστάσεις με πολύ θετικές κρίσεις από τους μικρούς και μεγάλους θεατές και τα τοπικά μέσα ενημέρωσης.

Τμήμα Δασολογίας, Διαχείρισης Περιβάλλοντος και Φυσικών Πόρων

Η επιστήμη της Δασολογίας ξεκίνησε από τις χώρες της Κεντρικής και Βόρειας Ευρώπης σαν αποτέλεσμα των σύγχρονων ολοένα αυξανόμενων αναγκών σε ξύλο, σαν πρώτη ύλη και των προβλημάτων που δημιουργήθηκαν από την εκτεταμένη καταστροφή των δασών και γενικότερα του φυσικού περιβάλλοντος.
Αυτές οι αρχικές ανησυχίες οδήγησαν στην δημιουργία Πανεπιστημιακών Ιδρυμάτων στη Μεσευρώπη και αργότερα στην υπόλοιπη ήπειρο, φυσικά και στη χώρα μας. Έτσι, στην Ελλάδα η πρώτη Ανώτατη Δασολογική Σχολή ιδρύθηκε και λειτούργησε το 1917 στην Αθήνα απ' όπου και μεταφέρθηκε το 1927 στην Θεσσαλονίκη για να αποτελέσει μια από τις πρώτες εκπαιδευτικές μονάδες του νεοσύστατου Πανεπιστημίου Θεσσαλονίκης.
Το Τμήμα Δασολογίας και Διαχείρισης Περιβάλλοντος και Φυσικών Πόρων του Δημοκριτείου Πανεπιστημίου Θράκης με έδρα την Ορεστιάδα άρχισε να λειτουργεί από το ακαδημαϊκό έτος 1999-2000 με την εισαγωγή των πρώτων φοιτητών. Στο τρέχον ακαδημαϊκό έτος θα δεχθεί περίπου 105 φοιτητές.
Σύμφωνα με το άρθρο 1 του Π.Δ. 203/99, ο σκοπός της ίδρυσης και λειτουργίας του νέου τμήματος είναι η καλλιέργεια και προαγωγή της Δασολογικής επιστήμης, και της επιστήμης του περιβάλλοντος με ιδιαίτερη έμφαση, στην κατεύθυνση της διαχείρισης των φυσικών πόρων και την κατάρτιση επιστημόνων ικανών να μελετούν, ερευνούν, κατανοούν και εφαρμόζουν σύγχρονες μεθόδους για την ανάπτυξη, βελτίωση, προστασία και διαχείριση των δασών και δασικών εκτάσεων και του φυσικού περιβάλλοντος.
Η Δασολογία αποτελεί μία επιστήμη που βασίζεται στις αρχές των θετικών επιστημών όπως η Φυσική, τα Μαθηματικά, η Βοτανική, η Ζωολογία, η Ορυκτολογία, η Μετεωρολογία και η Χημεία. Όμως χρειάζεται και την υποστήριξη από θεωρητικές επιστήμες όπως η Οικονομική αλλά και εφαρμοσμένες όπως η Τοπογραφία. Με αυτό τον τρόπο δημιουργεί το δικό της οικοδόμημα από παρεμφερείς επιστημονικούς κλάδους. Σε ορισμένους από αυτούς συνεργάζεται με επιστήμονες άλλων κλάδων κυρίως μηχανικούς, χημικούς και βιολόγους.
Το Τμήμα Δασολογίας και Διαχείρισης Περιβάλλόντος και Φυσικών Πόρων ευελπιστεί ότι με την εκπαίδευση, την έρευνα, τα συγγράμματα και άλλα δημοσιεύματα καθώς και την γενικότερη δραστηριότητα του προσωπικού και των αποφοίτων του να συντελέσει σημαντικά στην ανάπτυξη της Δασολογικής Επιστήμης, στη βελτίωση της διαχείρισης και αξιοποίησης των ελληνικών δασών και γενικότερα των φυσικών πόρων και την προστασία του φυσικού περιβάλλοντος της χώρας.
Ειδικότερα η παρουσία του Δ.Π.Θ. στον ακριτικό νομό Έβρου και στην πόλη της Ορεστιάδας, του δίνει μία επιπρόσθετα σοβαρή αποστολή που είναι να αποτελέσει τον Πολιτιστικό Φάρο της ευρύτερης περιοχής με την ουσιαστική συμβολή του στην ανάπτυξη της τοπικής πολιτιστικής και πνευματικής κίνησης.